DEĊIŻJONI TAL-KUMMISSJONI
ta' l-1 ta' Ottubru 2008
li temenda d-Deċiżjoni 2004/432/KE dwar l-approvazzjoni ta' pjanijiet għall-monitoraġġ ta' residwi sottomessi minn pajjiżi terzi skond id-Direttiva tal-Kunsill 96/23/KE
(notifikata taħt id-dokument numru C(2008) 5531)
(Test b’relevanza għaż-ŻEE)
(2008/772/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba’ subparagrafu tal-Artikolu 29(1) tagħha,
Billi:
(1)
Id-Direttiva 96/23/KE tistipula miżuri għall-monitoraġġ ta' sustanzi u gruppi ta' residwi elenkati fl-Anness I tagħha. Skond id-Direttiva 96/23/KE, l-inklużjoni u ż-żamma fuq il-listi tal-pajjiżi terzi li minnhom l-Istati Membri huma awtorizzati jimpurtaw annimali u prodotti primarji li joriġinaw mill-annimali koperti minn dik id-Direttiva, għandhom ikunu soġġetti għat-tressiq ta' pjan mill-pajjiżi terzi kkonċernati li jistipula l-garanziji li huma joffru fejn jidħol il-monitoraġġ tal-gruppi ta' residwi u sustanzi elenkati f'dak l-Anness.
(2)
Id-Deċiżjoni tal-Kummissjoni 2004/432/KE tad-29 ta' April 2004 dwar l-approvazzjoni tal-pjani tal-monitoraġġ tal-fdalijiet sottomessi minn pajjiżi terzi skond id-Direttiva tal-Kunsill 96/23/KE (2) tapprova l-pjanijiet għall-monitoraġġ tar-residwi sottomessi minn ċerti pajjiżi terzi elenkati fl-Anness ta' dik id-Deċiżjoni għal prodotti tal-annimali u prodotti primarji indikati f'dik il-lista.
(3)
Fir-rigward tal-annotazzjoni tal-Afrika t'Isfel, l-importazzjonijiet ta' laħam tat-tjur tal-kaċċa selvaġġ u mrobbi fl-irziezet, barra min-ngħam, tħassru mil-lista ta' importazzjonijiet awtorizzati elenkati fl-Anness tad-Deċiżjoni 2004/432/KE, kif emendata mid-Deċiżjoni tal-Kummissjoni 2008/407/KE tat-2 ta' Ġunju 2008 (3), billi l-Afrika t'Isfel naqset milli tipprovdi evidenza għall-implimentazzjoni ta' pjan għal tajr selvaġġ tal-kaċċa u mrobbi fl-irziezet, barra min-ngħam. B'mod partikolari, it-teħid ta' kampjuni kien qed isir iżda l-analiżi tal-laboratorju ma sarux.
(4)
L-ispezzjoni tal-Kummissjoni fl-Afrika t'Isfel li saret mit-2 sas-7 ta' Lulju 2008 wriet illi l-pjan għall-monitoraġġ tar-residwi mill-2007 sal-2008 kien implimentat f'dak il-pjan terz kemm għall-tajr tal-kaċċa selvaġġ u mrobbi fl-irziezet, u li t-teħid ta' kampjuni skond il-pjan għall-monitoraġġ tar-residwi mill-2007 sal-2008 kien komplut u li għaddej t-teħid ta' kampjuni skond il-pjan għall-monitoraġġ tar-residwi mill-2008 sal-2009. Għaldaqstant, billi l-pjanijiet approvati li jkopru s-snin mill-2006 sal-2007 u mill-2007 sal-2008 kienu implimentati u l-analiżijiet tal-laboratorju kienu suffiċjenti, is-sitwazzjoni ġenerali dwar il-kontroll tar-residwi tat-tjur tal-kaċċa mrobbi fl-irziezet u selvaġġ hija sodisfaċenti. Fuq dik il-bażi, huwa f'loku illi tiġi emendata il-lista fl-Anness tad-Deċiżjoni 2004/432/KE biex l-importazzjoni fil-Komunità tat-tjur tal-kaċċa selvaġġ u mrobbifl-irziezet mill-Afrika t'Isfel, inkluż in-ngħam, tkun awtorizzata skond il-pjanijiet approvati.
(5)
L-Iżrael issottometta pjan għall-monitoraġġ tar-residwi lill-Kummissjoni għat-tajr tal-kaċċa mrobbi fl-irziezet. Il-valutazzjoni ta’ dak il-pjan u l-informazzjoni addizzjonali miksuba mill-Kummissjoni jipprovdu biżżejjed garanziji, dwar il-pjan għall-monitoraġġ tar-residwi għat-tajr tal-kaċċa mrobbi fl-irziezet. Dak il-prodott għandu għalhekk jiġi inkluż fl-annotazzjoni tal-Iżrael fil-lista fl-Anness tad-Deċiżjoni 2004/432/KE.
(6)
Iċ-Ċina issottomettiet pjan għall-monitoraġġ tar-residwi lill-Kummissjoni għall-bajd. Il-valutazzjoni ta’ dak il-pjan u l-informazzjoni addizzjonali miksuba mill-Kummissjoni jipprovdu biżżejjed garanziji, dwar il-pjan għall-monitoraġġ tar-residwi għall-bajd. Dak il-prodott għandu għalhekk jiġi inkluż fl-annotazzjoni taċ-Ċina fil-lista fl-Anness tad-Deċiżjoni 2004/432/KE.
(7)
L-Ukraina ssottomettiet pjan għall-monitoraġġ tar-residwi lill-Kummissjoni għat-tjur, l-ekwidi u l-akkwakultura. Il-valutazzjoni ta’ dak il-pjan u l-informazzjoni addizzjonali miksuba mill-Kummissjoni jipprovdu biżżejjed garanziji, dwar il-pjan għall-monitoraġġ tar-residwi għal dawk il-prodotti. Dawn għandhom għalhekk jiġu inklużi fl-annotazzjoni tal-Ukraina fil-lista fl-Anness tad-Deċiżjoni 2004/432/KE.
(8)
Xi żbalji dwar in-numerazzjoni ta' ċerti noti tal-qiegħ tal-paġna fl-Anness tad-Deċiżjoni 2008/407/KE għandhom jiġu rranġati.
(9)
Id-Deċiżjoni 2004/432/KE għandha għalhekk tiġi emendata skond dan.
(10)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2004/432/KE jinbidel bit-test fl-Anness ta' din id-Deċiżjoni.
Artikolu 2
Din id-Deċiżjoni għandha tapplika mit-30 ta’ Settembru 2008.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 1 ta’ Ottubru 2008.